'জাতিসংঘের তত্ত্বাবধানে বাংলাদেশে আগামী নির্বাচন অনুষ্ঠানের দাবি'
জাতিসংঘের তত্ত্বাবধানে বাংলাদেশে আগামী নির্বাচন অনুষ্ঠানের দাবি  - ইত্তেফাকের শিরোনাম।
এতে বলা হয় জাতিসংঘ মানবাধিকার কাউন্সিলে বাংলাদেশের সদস্যপদ স্থগিতে অবিলম্বে পদক্ষেপ গ্রহণ, শান্তিরক্ষা মিশনে র‍্যাবের মানবাধিকার হরণকারীদের নিষিদ্ধ এবং জাতিসংঘের তত্ত্বাবধানে ও পরিচালনায় নির্বাচনের আহ্বান জানিয়ে জাতিসংঘে নিযুক্ত যুক্তরাষ্ট্রের রাষ্ট্রদূত লিন্ডা টমাস গ্রিনফিল্ডকে চিঠি দিয়েছেন ১৪ কংগ্রেসম্যান। 'শান্তিপূর্ণ বিক্ষোভকারীদের বিরুদ্ধে বাংলাদেশ সরকারের সহিংসতা'র বিষয়ে উদ্বেগ প্রকাশ করে বৃহস্পতিবার (২৭ জুলাই) এই চিঠি দেওয়া হয়।
বাংলাদেশে জাতিসংঘের তত্ত্বাবধানে নির্বাচন অনুষ্ঠানের আহবান – নয়া দিগন্তের শিরোনাম।
তারা বলছে জাতিসংঘ মানবাধিকার কাউন্সিলে বাংলাদেশের সদস্যপদ স্থগিতে অবিলম্বে পদক্ষেপ গ্রহণ, মানবাধিকার লঙ্ঘনের তদন্ত শেষ না হওয়া পর্যন্ত র‍্যাপিড অ্যাকশন ব্যাটালিয়ন ( র‍্যাব) সদস্যদের জাতিসংঘ শান্তিরক্ষা মিশনে নিয়োগ দেয়া স্থগিত রাখা এবং বাংলাদেশে অবাধ ও সুষ্ঠু নির্বাচন তত্ত্বাবধান এবং পরিচালনায় জাতিসংঘের অংশগ্রহণের আহ্বান জানিয়েছেন যুক্তরাষ্ট্রের ১৪ জন কংগ্রেসম্যান।
এ সংক্রান্ত একটি চিঠি জাতিসংঘে নিযুক্ত যুক্তরাষ্ট্রের রাষ্ট্রদূত লিন্ডা টমাস গ্রিনফিল্ডকে দেয়া হয়েছে। চিঠিতে সইকারী কংগ্রেসম্যান বব গুড গত বৃহস্পতিবার এক টুইটবার্তায় লিখেছেন, ‘বাংলাদেশের মানুষের সুষ্ঠু ও অবাধ নির্বাচনে অংশ নেয়ার অধিকার রয়েছে। শান্তিপূর্ণ বিক্ষোভকারীদের বিরুদ্ধে বাংলাদেশ সরকারের সহিংসতায় উদ্বেগ জানিয়ে আমিসহ ১৩ জন সহকর্মী জাতিসংঘে যুক্তরাষ্ট্রের রাষ্ট্রদূতকে চিঠি দিয়েছি।’
খবরটি নিয়ে প্রতিদিনের সংবাদ শিরোনাম করেছে - যুক্তরাষ্ট্রের রাষ্ট্রদূতকে ১৪ কংগ্রেসম্যানের চিঠি, জাতিসংঘের তত্ত্বাবধানে বাংলাদেশে সুষ্ঠু নির্বাচন অনুষ্ঠানের আহবান।
আজও রাস্তায় দুই দলের কর্মসূচী – কালের কন্ঠের প্রধান শিরোনাম এটি।
নয়াপল্টনের মহাসমাবেশ থেকে বিএনপি ঘোষণা দিয়েছে, আজ শনিবার রাজধানীর গুরুত্বপূর্ণ প্রবেশপথগুলোতে তারা টানা পাঁচ ঘণ্টার অবস্থান কর্মসূচি পালন করবে। এ ঘোষণার পর আওয়ামী লীগও প্রবেশপথগুলোতে একই সময় অবস্থান কর্মসূচি পালন করবে বলে জানিয়েছে। বিএনপির কাছাকাছি দূরত্বে থাকবেন আওয়ামী লীগ ও এর সহযোগী সংগঠনের নেতাকর্মীরা। ঢাকা মহানগর পুলিশ (ডিএমপি) বলেছে, কোনো দলকেই এই অবস্থান কর্মসূচি পালনের অনুমতি দেওয়া হয়নি।
আওয়ামী লীগ-বিএনপির কর্মসূচী ঘিরে পাশাপাশি দুটি শিরোনাম করেছে দৈনিক যুগান্তর। একপাশে মির্জা ফখরুলের বক্তব্য দিয়ে শিরোনাম ফয়সালা হবে রাজপথেই। অন্যপাশে ওবায়দুল কাদেরের বক্তব্য থেকে পত্রিকাটি শিরোনাম করেছে চলার পথ বন্ধ করে দেব।
আর প্রথম পাতায় নিচে আরেকটি শিরোনাম কাউকে রাস্তা বন্ধ করতে দেবে না ডিএমপি। বলা হচ্ছে ঢাকার প্রবেশমুখে শনিবার বিএনপি এবং যুবলীগ পালটাপালটি অবস্থান কর্মসূচি ঘোষণা করেছে। এ নিয়ে জনমনে নানা শঙ্কা, উত্তেজনা বিরাজ করছে রাজনৈতিক অঙ্গনে। তবে ঢাকা মেট্রোপলিটন পুলিশ (ডিএমপি) কাউকে রাস্তা বন্ধ করতে দেবে না বলে এক প্রেস বিজ্ঞপ্তিতে জানিয়েছে।
ইংরেজি দৈনিক দ্য বিজনেজ স্ট্যান্ডার্ড প্রধান শিরোনাম করেছে Dhaka braces for day of disruption। এতে বলা হয় ঢাকার প্রধান প্রবেশমুখগুলোতে আওয়ামী লীগ ও বিএনপির কর্মসূচী ঘিরে আজ বাধার মুখে পড়তে হতে পারে ভ্রমণ ও ব্যবসা বাণিজ্যের ক্ষেত্রে।
শান্তি সমাবেশ শেষে আওয়ামী লীগে সংঘর্ষ, নিহত ১ – দেশ রুপান্তর করেছে এমন শিরোনাম। তাদের খবরে বলা হচ্ছে শান্তি সমাবেশ শেষে ফিরে যাওয়ার পথে রাজধানীর গুলিস্তানে আওয়ামী লীগের দুই পক্ষের সংঘর্ষের ঘটনা ঘটেছে। এ সময় ধারালো অস্ত্রের আঘাতে এক যুবক নিহত হয়েছেন। আহত হয়েছেন যুবলীগকর্মীসহ চারজন। গতকাল শুক্রবার সন্ধ্যা ৬টার দিকে গুলিস্তান গোলাপ শাহ মাজারের পাশের রাস্তায় এ ঘটনা ঘটে।
ঢাকার প্রবেশপথে চেকপোস্ট তল্লাশি – নয়া দিগন্তের খবরে বলা হচ্ছে শুক্রবার মোবাইল চেক করে শতাধিক গ্রেফতার করা হয়েছে।
প্রধান দুই দলের সমাবেশকে কেন্দ্র করে পুলিশ বৃহস্পতিবার রাত থেকে রাজধানী ঢাকার চারটি প্রবেশপথসহ গুরুত্বপূর্ণ পয়েন্টগুলো তল্লাশি করেছে। মূলত চেকপোস্টে ঢাকামুখী যানবাহনে তল্লাশি করা হচ্ছিল। অভিযোগ রয়েছে, আওয়ামী লীগের ব্যানার ও মিছিল ব্যতীত প্রতিটি যানবাহন থামিয়ে যাত্রীদের ঢাকায় প্রবেশের কারণ জানতে চাওয়া হয়। একটু সন্দেহ হলেই তাদের মোবাইল নিয়ে চেক করা হয়েছে।
ফাইনাল রাউন্ড – মানবজমিনের শিরোনাম। বিস্তারিত বলা হচ্ছে সাত মাস যুগপৎ আন্দোলন চালিয়ে এবার ফাইনাল রাউন্ডের কর্মসূচিতে বিরোধী দলগুলো। গতকাল নয়াপল্টনে মহাসমাবেশ থেকে ঢাকার সব প্রবেশপথে অবস্থান কর্মসূচি দিয়েছে বিএনপি। এদিনের কর্মসূচি শেষে আসবে পরবর্তী কর্মসূচি। দলটির নেতারা বলছেন, এখন আর সমাবেশের মতো কর্মসূচি থাকছে না। একের পর এক কর্মসূচি চলবে একদফা দাবিতে। এতদিন সমমনা দলগুলোর কর্মসূচি আলাদা হলেও এখন থেকে একসঙ্গে কর্মসূচি পালনের কথা জানিয়েছেন নেতারা।
অন্যদিকে আওয়ামী লীগের সমাবেশ ঘিরে তাদের শিরোনাম – প্রতিরোধের ডাক। ঢাকার প্রবেশমুখগুলোতে বিএনপি’র অবস্থান কর্মসূচির নামে রাস্তা বন্ধ করলে তাদের চলার পথই বন্ধ করে দেয়া হবে বলে হুঁশিয়ার করেছেন আওয়ামী লীগের সাধারণ সম্পাদক ওবায়দুল কাদের।
Call for fixing politics to save economy – ইংরেজি দৈনিক ডেইলি সানের শিরোনাম। বলা হচ্ছে রাজধানীর বাণিজ্যিক এলাকাগুলোয় কোন রাজনৈতিক অনুষ্ঠান চান না অর্থনীতিবিদ ও ব্যবসায়ী নেতারা। এতে অর্থনীতির গতি ধীর হয়ে যাবে বলে শঙ্কা তাদের।
এদিকে এসএসসির ফল প্রকাশ, সমাবেশের কারণে উচ্ছ্বাসে ভাটা শিক্ষার্থীদের – এমন শিরোনাম করেছে দৈনিক যুগান্তর। তারা বলছে করোনার পর এসএসসির প্রথম পূর্ণাঙ্গ পরীক্ষার ফল প্রকাশ হলো। এতে ফল নিয়ে শিক্ষক, শিক্ষার্থী এবং অভিভাবকদের আগ্রহ একটু বেশিই ছিল।
তবে হিসাব পালটে দিয়েছে ঢাকায় রাজনৈতিক দলগুলোর হঠাৎ করে ডাকা পালটাপালটি সমাবেশ। এ কারণে রাজধানীতে ফল পাওয়া শিক্ষার্থীদের উচ্ছ্বাসে ভাটা পড়েছে। বেশিরভাগ শিক্ষার্থীই অনলাইনে ফল জানতে পেরেছে। তবে আশপাশে বাসা যাদের তারা ফল প্রকাশের পরপর স্কুলে জড়ো হয়।
কমেছে পাশের হার ও জিপিএ-৫ এসএসসি ও সমমানের পরীক্ষার ফল প্রকাশ নিয়ে দৈনিক ইত্তেফাকের শিরোনাম। বলা হচ্ছে এবারও সব সূচকে মেয়েরা এগিয়ে। গতকাল শুক্রবার প্রকাশিত এই ফলাফলে পাশ করেছে ৮০ দশমিক ৩৯ শতাংশ শিক্ষার্থী। গত বছর এ হার ছিল ৮৭ দশমিক ৪৪ শতাংশ। সে তুলনায় এ বছর পাশের হার কমেছে ৭ দশমিক শূন্য ৫ শতাংশ।
Pass hit rates 13-year low – এসএসসির ফল প্রকাশ ঘিরে ডেইলি স্টারের শিরোনাম এটি। খবরে বলা হয় গত ১৩ বছরে এবারেই পাশের হার সবচেয়ে কম। যার কারণ হিসেবে কিছু নির্দিষ্ট বোর্ড ও বিষয়কে দায়ী করছেন কর্মকর্তারা। বিশেষ করে গণিতে ফলাফল খারাপ করেছে বেশিরভাগ শিক্ষার্থী আর বন্যার জন্য সিলেটের ফল খারাপ হয়েছে।
সবচেয়ে বেশি মৃত্যু সিভিয়ার ডেঙ্গুতে – বণিক বার্তার প্রধান শিরোনাম। এতে বলা হয় ডেঙ্গু রোগ আক্রান্ত ব্যক্তির শরীরের যেকোনো অঙ্গ বা স্থান থেকে অস্বাভাবিক রক্তক্ষরণের পর্যায়ে চলে গেলে সেটিকে বলা হয় হেমোরেজিক বা সিভিয়ার (মারাত্মক) ডেঙ্গু। ডেঙ্গু রোগের তিন পর্যায়ের মধ্যে এটিকেই ধরা হয় সবচেয়ে মারাত্মক পর্যায় হিসেবে। এক্ষেত্রে রক্ত বমি বা মুখ, দাঁতের মাড়ি, নাক-কান বা মলদ্বারসহ যেকোনো অঙ্গ থেকে রক্তপাত শুরু হয়। গত ২৪ ঘণ্টায় দেশের বিভিন্ন হাসপাতালে ১ হাজার ৫০৩ জন ডেঙ্গু রোগী ভর্তি হয়েছে। এর মধ্যে মারা গেছে চারজন।
শিক্ষার্থীদের আদায় করা সড়ক আইন কাটছাঁটের পর্যায়ে, মীম-রাজিব নিহত হওয়ার ছয় বছর ঘিরে কালের কন্ঠের শিরোনাম। বলা হচ্ছে পাঁচ বছর আগে এই দিনে দুই বাসের পাল্লাপাল্লি গতিতে মারা যান রাজধানীর রমিজ উদ্দিন ক্যান্টনমেন্ট কলেজের দুই শিক্ষার্থী রাজীব ও মীম। এরপর নিরাপদ সড়কের দাবিতে সড়কে নেমেছিল শিক্ষার্থীরা। ২০১৮ সালে শিক্ষার্থীদের এই আন্দোলন চলে টানা ১১ দিন। অন্দোলনের মধ্য দিয়ে আলোর মুখ দেখে সড়ক পরিবহন আইন। আইনটি শতভাগ বাস্তবায়নে বিধিমালাও জারি করেছে সরকার। কিন্তু নানা উদ্যোগ, বরাদ্দ, প্রকল্প ও প্রতিবাদ হলেও সড়ক যেন আদতে নিরাপদ হচ্ছেই না।
বাঘের ভবিষ্যতে মানুষের থাবা – বিশ্ব বাঘ দিবসে দৈনিক দেশ রুপান্তরের শিরোনাম। খবরে বলা হচ্ছে গত ১৪ বছরে বাঘের সংখ্যা কমেছে ৭৪ শতাংশ। সুন্দরবনে বাঘের জন্য দুই ধরনের বিপদ বেশি বাড়ছে। প্রথমত, চোরা শিকারির উৎপাত। আর অন্যটি হলো জলবায়ু পরিবর্তনের প্রভাব। পরিসংখ্যানে উঠে আসা এমন চিত্রের পাশাপাশি রয়েল বেঙ্গল টাইগারের আবাসস্থল যে ক্রমেই মানুষের দখলে চলে যাচ্ছে, সেটাও বড় কারণ বলে জানিয়েছেন বিশেষজ্ঞরা।

যুক্তরাষ্ট্রের রাষ্ট্রদূতকে ১৪ কংগ্রেসম্যানের চিঠি, জাতিসংঘের তত্ত্বাবধানে বাংলাদেশে সুষ্ঠু নির্বাচন অনুষ্ঠানের আহবান।